Handel

Under **Handel** verstoot mä die wirtschaftligi Däätigkäit, wenn Güeter zwüsche Wirtschaftssubjekt uf em Wääg vo dr Brodukzioon bis zum Konsum usduscht wärde. 

## Allgemäins
Dr Handel oder Waarehandel umfasst dr Chauf vo Ware vo verschiidene Härsteller bzw. Liferante, iire Dransbort, d Laagerig und s Zämmefüere zum ene Sortimänt und dr Verchauf an gwärbligi Abnäämer (Groosshandel) oder an nit-gwärbligi Abnäämer (Äinzelhandel), ooni dass d Waare wääsentlig veränderet oder verarbäitet wärde.

Die wo Handel driibe *(Handelsbetriib, Handelsundernääme)*, düen daas im Allgemäine zum dermit e Brofit mache. Die marktwirtschaftligi Läistig vom ganze Handel und vo jedem äinzelne Handelsbetriib lit in dr Gstaltig und Organisazion vo vier Määrt: de Absatzmäärt, de Bschaffigsmäärt, de Konkurränzmäärt und de interne Määrt.

Daas wo d Handelsbetriib mache, isch *[[sui generis]]* e broduktivi Dienstläistig. Im Underschiid zu Brodukzioonsbetriib wärde im Handel käini nöije materielle Güeter härgstellt, si wärde nume je noch Bransche vereedlet. D Handelsbetriib underschäide sich vo räine Dienstläistigsbetriib doodrduur, as si Waare laagere und verchaufe.

Vilmol goot dr Handel Hand in Hand mit dr Brodukzioon (z.&nbsp;B. Handwärkshandel) oder mit Dienstläistige (z.&nbsp;B. Wärtbabbiirhandel). Näben em Handel mit Waare chönne au handelsäänligi Gschäft mit andere Güeter wie Kapital, Dienstläistigeen oder Wüsse gmacht wärde.

Ghandlet wird mäistens mit knappe Güeter. Die Knapphäit chunnt u.&nbsp;a. drvoo, ass e natüürlige Rohstoff nume in gwüsse Gägende vorchunnt, dass d Produkzioon und dr Konsum zitlig oder mängemäässig nid gliich grooss si oder dass bestimmti Waare nume von e Huffe Lüt im ene arbetsdäilige Gflächt häärgstellt wärde. Je mee d Globalisierig zuenimmt und d Gsellschaft sich differenziert, umso mee git s „Bschaffigs- und Absatzspezialiste“, wo d Määrt brobiere z organisiere.

Rächtlig gsee wärde under Handelspartner Verdrääg abgschlosse. Zwüsche Partner, wo am Handel bedäiligt si, bestoot e Handelsbeziejig. Mä cha underschäide zwüschen em *Binnehandel* (lokale, regionale, nazionale Handel) und em *Ussehandel* (Färnhandel). Dr Handel über Ländergränze üübere zwüsche Handelspartner in dr Öiropäische Union zelt zum EU-Binnehandel.

## Litratuur

* William Bernstein: *A Splendid Exchange: How Trade Shaped the World from Prehistory to Today*. Atlantic Books, 2008. ISBN 1-84354-668-X
* Fernand Braudel: *Sozialgeschichte des 15.–18. Jahrhunderts.* Der Handel, München 1986.
* David Christian: *Maps of Time. An introduction to Big History. Foreword by William H. McNeill.* University of California Press, Berkeley 2005, ISBN 0-520-24476-1.
* Lothar Müller-Hagedorn: *Der Handel.* Stuttgart 1998.
* Thomas Rudolph: *Modernes Handelsmanagement – Eine Einführung in die Handelslehre*. Schäffer-Poeschel Verlag,2. Auflage, Stuttgart 2009, ISBN 978-3-7910-2892-7 
* Hans-Otto Schenk: *Marktwirtschaftslehre des Handels.* Gabler, Wiesbaden 1991, ISBN 3-409-13379-8.
* Hans-Otto Schenk: *Richtungweisende Umbrüche im Handel.* BBE-Verlag, Köln 1999, S.&nbsp;17–47.
* Hans-Otto Schenk: *Psychologie im Handel.* 2. Auflage. Oldenbourg, München/Wien 2007, ISBN 978-3-486-58379-3.
* Rudolf Seyffert: *Wirtschaftslehre des Handels*, 5. Aufl, hg. von Edmund Sundhoff, Westdeutscher Verlag, Opladen 1972, ISBN 3-531-11087-X
* Christoph Stückelberger: *Ethischer Welthandel – Eine Übersicht*. Verlag Haupt, Bern/Stuttgart/Wien 2001, ISBN 3-258-06362-1.
* Uwe Christian Täger: *Transnationalisierung von Handelssystemen*, in: Distribution im Aufbruch, hrsg. von Otto Beisheim, München 1999, S. 151-171, ISBN 3-8006-2375-7
* Joachim Zentes: *Handbuch Handel. Strategien – Perspektiven – Internationaler Wettbewerb.* Gabler, Wiesbaden 2006, ISBN 3-409-14298-3.
* Henri Pirenne: "Stadt und Handel im Mittelalter"; *Titel der franz. Originalausgabe: "La civilisation occidentale au Moyen Age du milieu du XV. siecle. Le mouvement economique et sociale" (Paris: Presses Universitaire de France 1933)*  4. Auflage A. Francke Verlag, 1976 München ISBN 978-3-86647-329-4

## Weblingg

* Website vom Handelsverband Düütschland